題鄭提學孔明敬齋
作者：方回
朝代：宋

paragraphs: 恭惟方寸心，表裏無將迎。
妍醜物不逃，宇宙大明鏡。
時開復時闔，靜定動亦定。
孰爲磨且奩，塵垢敢吾競。
徐步衝牙和，儼立章甫正。
威嚴修德容，戒懼毓景行。
典謨冠百王，首言欽恭敬。
慎寅與祗讓，惴惴遠機穽。
怠慢惟不敢，茲其所以聖。
三畏四勿傳，孔顔曾思孟。
洛學至正叔，主一肅正命。
乾淳朱逮張，銘箴互規詠。
奧室鬼神臨，寐枕雷霆迸。
凜若對廟祭，嚴於聽軍令。
古君子必爾，持身以蒞政。
保家雲仍長，理國彊以靚。
繄予幼不學，乃有東家鄭。
一謹禦萬邪，道涯自孤泳。
何當躋公堂，幽話聽犀柄。
師授分所聞，庶盡人己性。